РЕГЛАМЕНТ (ЕО) № 416/2007 НА КОМИСИЯТА
от 22 март 2007 година
относно техническите спецификации за известия до корабните водачи, на които се позовава член 5 от Директива 2005/44/EО на Европейския парламент и на Съвета относно хармонизираните речни информационни услуги (RIS) относно вътрешните водни пътища на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2005/44/EО на Европейския парламент и на Съвета от 7 септември 2005 г. относно хармонизираните речни информационни услуги (RIS) относно вътрешните водни пътища на Общността (1), и по специално член 5 от нея,
като има предвид, че:
(1)
В съответствие с член 1 от Директива 2005/44/EО речните информационни услуги (RIS) следва да бъдат развивани и осъществявани по един хармонизиран, съвместим и открит начин.
(2)
В съответствие с член 5 от Директива 2005/44/EО следва да се определят технически спецификации за известията до корабните водачи.
(3)
Техническите спецификации за известията до корабните водачи трябва да почиват на техническите принципи, изложени в приложение II към директивата.
(4)
В съответствие с член 1, параграф 2 от Директива 2005/44/EО техническите спецификации трябва надлежно да вземат под внимание извършената работа от съответните международни организации.
(5)
Те трябва също надлежно да вземат под внимание работата, извършена от експертната група по известията до корабните водачи, съставена от представители на компетентните органи по въпросите на въвеждането на известия до корабните водачи и официални членове от други правителствени тела, както и от наблюдатели от бранша.
(6)
Техническите спецификации, които са предмет на настоящия регламент, съответстват на актуалното техническо ниво. Придобитият опит по прилагането на Директива 2005/44/EО, а също и бъдещият технически напредък могат да наложат внасянето на промени в техническите спецификации в съответствие с член 5, параграф 2 от Директива 2005/44/EО. Измененията в техническите спецификации трябва надлежно да вземат под внимание работата, извършена от експертната група по известията до корабните водачи.
(7)
Проектът на технически спецификации бе разгледан от Комитета, посочен в член 11 от Директива 2005/44/EО.
(8)
Мерките, предвидени в настоящия регламент, са съобразени със становището на Комитета, посочен в член 11 от Директива 2005/44/EО,
ПРИЕ НАСТОЯЩИЯ РЕГЛАМЕНТ:
Член 1
С настоящия регламент се определят техническите спецификации за известията до корабните водачи. Техническите спецификации са изложени в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 март 2007 година.